CELEX: 32019R0495
Language: da
Date: 2019-03-25 00:00:00
Title: Europa-Parlamentets og Rådets forordning (EU) 2019/495 af 25. marts 2019 om ændring af forordning (EU) nr. 1316/2013, for så vidt angår Det Forenede Kongeriges udtræden af Unionen (EØS-relevant tekst.)

27.3.2019   
               
               
                  DA
               
               
                  Den Europæiske Unions Tidende
               
               
                  LI 85/16
               
            
         EUROPA-PARLAMENTETS OG RÅDETS FORORDNING (EU) 2019/495
         af 25. marts 2019
         om ændring af forordning (EU) nr. 1316/2013, for så vidt angår Det Forenede Kongeriges udtræden af Unionen
         (EØS-relevant tekst)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 172,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         under henvisning til udtalelse fra Regionsudvalget (2),
         efter den almindelige lovgivningsprocedure (3), og
         ud fra følgende betragtninger:
         
                     (1)
                  
                  
                     Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union. Traktaterne ophører med at finde anvendelse på Det Forenede Kongerige på datoen for udtrædelsesaftalens ikrafttræden, eller, hvis en sådan aftale ikke foreligger, to år efter nævnte meddelelse, dvs. fra den 30. marts 2019, medmindre Det Europæiske Råd efter aftale med Det Forenede Kongerige med enstemmighed beslutter at forlænge denne frist.
                  
               
                     (2)
                  
                  
                     Connecting Europe-faciliteten, der er et centralt EU-finansieringsinstrument, blev oprettet ved Europa-Parlamentets og Rådets forordning (EU) nr. 1316/2013 (4). Connecting Europe-faciliteten skal gøre det muligt at forberede og gennemføre projekter af fælles interesse på tværs af grænserne inden for rammerne af politikken for transeuropæiske net i transport-, telekommunikations- og energisektorerne med henblik på at forbedre den måde, hvorpå det indre marked fungerer, forbedre konkurrenceevnen og bidrage til økonomisk, social og territorial samhørighed samt til målene for bæredygtig udvikling.
                  
               
                     (3)
                  
                  
                     Bilag I, del I, til forordning (EU) nr. 1316/2013 indeholder en liste over ni hovednetkorridorer. Disse korridorer er et instrument til fremme af en koordineret gennemførelse af hovednettet. De bidrager til samhørigheden i hovednettet gennem forbedret territorialt samarbejde og til at forfølge transportpolitikkens bredere målsætninger og fremme interoperabilitet, modal integration og multimodale aktiviteter.
                  
               
                     (4)
                  
                  
                     Det Forenede Kongerige er en del af hovednetkorridoren Nordsøen — Middelhavet, der omfatter forbindelser mellem Belfast, Dublin og Cork på øen Irland og forbindelser i Storbritannien fra Glasgow og Edinburgh i nord til Folkestone og Dover i syd. Det Forenede Kongeriges strækninger og knudepunkter er medtaget i tabellen med titlen »forhåndsudpegede strækninger, herunder projekter« i hovednettets korridorer indeholdt i bilag I, del I, punkt 2, til forordning (EU) nr. 1316/2013.
                  
               
                     (5)
                  
                  
                     I lyset af Det Forenede Kongeriges udtræden af Unionen bliver de dele af ruteføringen i hovednetkorridoren Nordsøen — Middelhavet, der vedrører Det Forenede Kongerige, og Det Forenede Kongeriges strækninger og knudepunkter medtaget i tabellen »forhåndsudpegede strækninger, herunder projekter« forældet og har ikke længere retsvirkninger fra dagen efter den dag, hvor forordning (EU) nr. 1316/2013 ophører med at finde anvendelse på Det Forenede Kongerige.
                  
               
                     (6)
                  
                  
                     For Irland udgør søtransportforbindelser et vigtigt middel til at sikre landets direkte forbindelser med det europæiske fastland, navnlig i lyset af usikkerheden vedrørende udviklingen i de handelsstrømme, der passerer over Det Forenede Kongeriges »landbro«.
                  
               
                     (7)
                  
                  
                     Hovednetkorridoren Nordsøen — Middelhavet bør omfatte nye maritime forbindelser mellem de irske havne og de havne i Belgien, Frankrig og Nederlandene, som er en del af denne korridor, for at undgå en situation, hvor hovednetkorridoren Nordsøen — Middelhavet skilles i to særskilte og usammenhængende dele og sikre Irlands konnektivitet med det europæiske fastland. Desuden bør en forbindelse mellem korridoren Nordsøen — Middelhavet og Atlanterhavskorridoren via Le Havre, som er en del af Atlanterhavskorridoren, sikre bedre konnektivitet og integration på det indre marked.
                  
               
                     (8)
                  
                  
                     Det er vigtigt, at de mellemsigtede konsekvenser af Det Forenede Kongeriges udtræden af Unionen for forbindelser og trafikstrømme, navnlig en eventuel omfordeling af trafikstrømme, tages i betragtning ved udformningen af det efterfølgende instrument til Connecting Europe-faciliteten og ved evalueringen af Europa-Parlamentets og Rådets forordning (EU) nr. 1315/2013 (5). Derfor bør Kommissionen senest i 2021 foretage en tidlig gennemgang af forordning (EU) nr. 1315/2013 for at tage hensyn til eventuelle ændringer i varestrømmen, når Det Forenede Kongerige forlader Unionen.
                  
               
                     (9)
                  
                  
                     Det er afgørende at sikre forbindelsen mellem Irland og de andre medlemsstater i hovednetkorridoren Nordsøen — Middelhavet og en begrænset del af Atlanterhavskorridoren for de igangværende og kommende infrastrukturinvesteringer og for at skabe juridisk klarhed og sikkerhed for infrastrukturplanlægningen. Det er af afgørende betydning at udvikle relevante infrastrukturer for at opretholde og støtte eksisterende og fremtidige handelsstrømme mellem Irland og det europæiske fastland.
                  
               
                     (10)
                  
                  
                     Investeringer i udstyr og infrastruktur til sikkerhed og kontrol ved de ydre grænser bør være en prioriteret foranstaltning i den sidste fase af gennemførelsen af den nuværende programmeringsperiode for Connecting Europe-faciliteten.
                  
               
                     (11)
                  
                  
                     For at afhjælpe disse behov bør Kommissionen foreslå et nyt årligt arbejdsprogram.
                  
               
                     (12)
                  
                  
                     Under gennemgangen af det flerårige arbejdsprogram med henblik på dets tilpasning til Det Forenede Kongeriges udtræden af Unionen bør navnlig aktioner med sigte på at styrke transportinfrastrukturen for sikkerhed og kontrol ved de ydre grænser tages i betragtning.
                  
               
                     (13)
                  
                  
                     Denne forordning bør på grund af sagens hastende karakter træde i kraft dagen efter offentliggørelsen i Den Europæiske Unions Tidende og bør finde anvendelse fra dagen efter den dag, hvor forordning (EU) nr. 1316/2013 ophører med at finde anvendelse på Det Forenede Kongerige —
                  
               VEDTAGET DENNE FORORDNING:
         
            Artikel 1
            I forordning (EU) nr. 1316/2013 foretages følgende ændringer:
            
                        1)
                     
                     
                        I artikel 7, stk. 2, tilføjes følgende litra:
                        
                                    »m)
                                 
                                 
                                    aktioner til tilpasning af transportinfrastrukturen med henblik på sikkerhed og kontrol ved de ydre grænser.«
                                 
                              
                  
                        2)
                     
                     
                        Artikel 17 ændres således:
                        
                                    a)
                                 
                                 
                                    stk. 2 affattes således:
                                    
                                       »2.   Kommissionen tager de flerårige arbejdsprogrammer op til fornyet overvejelse som minimum midtvejs. I transportsektoren reviderer den det flerårige arbejdsprogram for at tilpasse det i lyset af Det Forenede Kongeriges udtræden af Unionen. Hvis det er nødvendigt, vedtager Kommissionen gennemførelsesretsakter, der reviderer det flerårige arbejdsprogram. Disse gennemførelsesretsakter vedtages efter undersøgelsesproceduren, jf. artikel 25, stk. 2.«
                                    
                                 
                              
                                    b)
                                 
                                 
                                    følgende stykke indsættes:
                                    
                                       »5a.   I transportsektoren skal aktionerne i artikel 7, stk. 2, litra m), være en prioritet i et årligt arbejdsprogram vedtaget den 28. marts 2019 eller derefter.«
                                    
                                 
                              
                  
                        3)
                     
                     
                        Bilag I ændres som anført i bilaget til nærværende forordning.
                     
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den finder anvendelse fra dagen efter den dag, hvor forordning (EU) nr. 1316/2013 ophører med at finde anvendelse på Det Forenede Kongerige.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Strasbourg, den 25. marts 2019
            
               
                  På Europa-Parlamentets vegne
               
               A. TAJANI
               
                  Formand
               
            
            
               
                  På Rådets vegne
               
               G. CIAMBA
               
                  Formand
               
            
         
         
            (1)  EUT C 62 af 15.2.2019, s. 301.
         
            (2)  EUT C 461 af 21.12.2018, s. 173.
         
            (3)  Europa-Parlamentets holdning af 13.3.2019 (endnu ikke offentliggjort i EUT) og Rådets afgørelse af 19.3.2019.
         
            (4)  Europa-Parlamentets og Rådets forordning (EU) nr. 1316/2013 af 11. december 2013 om oprettelse af Connecting Europe-faciliteten, om ændring af forordning (EU) nr. 913/2010 og om ophævelse af forordning (EF) nr. 680/2007 og (EF) nr. 67/2010 (EUT L 348 af 20.12.2013, s. 129).
         
            (5)  Europa-Parlamentets og Rådets forordning (EU) nr. 1315/2013 af 11. december 2013 om Unionens retningslinjer for udvikling af det transeuropæiske transportnet og om ophævelse af afgørelse nr. 661/2010/EU (EUT L 348 af 20.12.2013, s. 1).
      
      
         
            BILAG
            
               Ændring af bilag I til forordning (EU) nr. 1316/2013
            
            I bilag I, del I, punkt 2 (»Hovednetkorridorer«), afsnit »Nordsøen — Middelhavet«, underafsnit »Retning«, indsættes følgende linje efter linjen »Belfast — Baile Átha Cliath/Dublin — Corcaigh/Cork«:
            
               »Shannon Foynes/Baile Átha Cliath/Dublin/Corcaigh/Cork — Le Havre/Calais/Dunkerque/Zeebrugge/Terneuzen/Gent/Antwerpen/Rotterdam/Amsterdam«.